KOMISIJOS REGLAMENTAS (EB) Nr. 905/2005
2005 m. birželio 16 d.
nustatantis nevalytos medvilnės faktinę produkciją ir nuo jos priklausantį tikslinės orientacinės kainos sumažinimą 2004-2005 prekybos metams
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į Graikijos stojimo aktą, ypač į jo 4 protokolą dėl medvilnės (1),
atsižvelgdama į 2001 m. gegužės 22 d. Tarybos reglamentą (EB) Nr. 1051/2001 dėl pagalbos medvilnės gamybai (2), ypač į jo 19 straipsnio 2 dalies trečią įtrauką,
kadangi:
(1)
2001 m. rugpjūčio 2 d. Komisijos reglamento (EB) Nr. 1591/2001, nustatančio išsamias pagalbos schemos medvilnės sektoriui taikymo taisykles (3), 16 straipsnio 3 dalies 1 pastraipoje numatyta, kad Reglamento (EB) Nr. 1051/2001 7 straipsnyje nurodyta faktinė gamyba ir tikslinės orientacinės kainos sumažinimas einamaisiais prekybos metais yra nustatomi iki atitinkamų prekybos metų birželio 15 d.
(2)
Komisijos reglamento (EB) Nr. 1591/2001 16 straipsnio 3 dalies antroje pastraipoje apibrėžtos sąlygos, kurių reikia laikytis siekiant, kad pagamintos nevalytos medvilnės kiekis būtų skaičiuojamas kaip faktinė gamyba.
(3)
Atsižvelgiant į pluošto išeigą, kaip kokybės kriterijų, Graikijos valdžios institucijos pripažino, kad 1 135 534 tonos nevalytos medvilnės atitinka reikalavimus gauti pagalbą.
(4)
34 142 tonas nevalytos medvilnės, kurias 2005 m. gegužės 15 d. Graikijos valdžios institucijos pripažino kaip neatitinkančias reikalavimų gauti pagalbą, remiantis šių institucijų pateikta informacija, sudaro iš 2 364,9 hektarų surinktos 6 172 tonos, apie kurias nebuvo pranešta vadovaujantis Reglamento (EB) Nr. 1591/2001 9 straipsniu, 22 746 tonos, kurioms nebuvo taikomos Reglamento (EB) Nr. 1051/2001 17 straipsnio 3 dalyje numatytos plotų sumažinimo nacionalinės priemonės, 2 580 tonos, kurios pagal minėto reglamento 15 straipsnio 1 pastraipą nėra sveikos ir geros prekinės kokybės bei iš 2 040 hektarų surinktos 1 644 tonos, už kurias atitinkamiems gamintojams buvo išmokėta finansinė kompensacija dėl natūralių priežasčių sukeltų nuostolių.
(5)
1 644 tonų nevalytos medvilnės nepriskyrimas faktinei produkcijai yra nepateisinamas. Kalbama apie kiekį, surinktą iš žemės sklypų, apie kuriuos pranešta vadovaujantis Reglamento (EB) Nr. 1591/2001 9 straipsniu ir kuris buvo realiai pristatytas medvilnės valymo įmonėms. Gautas labai mažas nevalytos medvilnės tonų derlius iš žemės sklypų, kuriuose patirta nuostolių, aiškiai rodo, kad iš tų sklypų vis dėl to buvo gauta derliaus. Apskritai, šis kiekis atitinka Reglamento (EB) Nr. 1591/2001 16 straipsnio 3 dalies 2 pastraipoje numatytus kriterijus ir dėl šios priežasties tą kiekį privalu pridėti prie 1 135 534 tonų kiekio.
(6)
Apibendrinant, 1 137 229 tonos turi būti laikomos Graikijos nevalytos medvilnės faktine produkcija 2004-2005 prekybos metais.
(7)
Atsižvelgiant į pluošto išeigą, kaip kokybės kriterijų, Ispanijos valdžios institucijos pripažino, kad 368 084 tonos nevalytos medvilnės atitinka reikalavimus gauti pagalbą.
(8)
1 638 tonas nevalytos medvilnės, kurias 2005 m. gegužės 15 d. Ispanijos valdžios institucijos pripažino kaip neatitinkančias reikalavimų gauti pagalbą, remiantis šių institucijų pateikta informacija, sudaro 1 612 tonų, kurioms nebuvo taikomos Reglamento (EB) Nr. 1051/2001 17 straipsnio 3 dalyje numatytos plotų sumažinimo nacionalinės priemonės, 6 tonos, kurios pagal minėto reglamento 15 straipsnio 1 pastraipą nėra sveikos ir geros prekinės kokybės, 7 tonos, apie kurias nebuvo pranešta vadovaujantis Reglamento (EB) Nr. 1591/2001 9 straipsniu bei iš 13 tonų dėl to, kad nebuvo laikomasi Reglamento (EB) Nr. 1051/2001 11 straipsnyje nurodytų sutarčių taisyklių.
(9)
13 tonų nevalytos medvilnės nepriskyrimas faktinei produkcijai dėl sutarčių taisyklių pažeidimo yra nepateisinamas. Apskritai, šis kiekis atitinka Reglamento (EB) Nr. 1591/2001 16 straipsnio 3 dalies 2 pastraipoje nurodytus kriterijus ir dėl šios priežasties tą kiekį privalu pridėti prie 1 368 084 tonų kiekio.
(10)
Todėl atsižvelgiant į pluošto išeigą, kaip kokybės kriterijų, 368 097 tonos turi būti laikomos Ispanijos nevalytos medvilnės faktine produkcija 2004-2005 prekybos metais.
(11)
Atsižvelgiant į pluošto išeigą, kaip kokybės kriterijų, Ispanijos valdžios institucijos pripažino, kad iš Portugalijoje esančių pasėlių plotų gautos 982 tonos nevalytos medvilnės atitinka reikalavimus gauti pagalbą. Šis kiekis atitinka Reglamento (EB) Nr. 1591/2001 16 straipsnio 3 dalies 2 pastraipoje numatytus kriterijus ir dėl šios priežasties tą kiekį privalu laikyti Portugalijos nevalytos medvilnės faktine produkcija 2004-2005 prekybos metais.
(12)
Reglamento (EB) Nr. 1051/2001 7 straipsnio 2 dalyje numatyta, kad tuo atveju, kai prekybos metais faktinės gamybos Ispanijoje ir Graikijoje suma viršija 1 031 000 tonų, tai šio reglamento 3 straipsnio 1 dalyje minima orientacinė kaina tais prekybos metais sumažinama valstybėje narėje, kurioje faktinė gamyba viršija garantuojamą nacionalinį kiekį.
(13)
Tačiau jeigu 1 031 000 tonų sumažintos faktinės produkcijos Ispanijoje ir Graikijoje suma yra didesnė kaip 469 000 tonų, 50 % sumažinta orientacinė kaina palaipsniui didinama pagal Reglamento (EB) Nr. 1051/2001 7 straipsnio 4 dalies antroje pastraipoje numatytas taisykles.
(14)
2004-2005 prekybos metais nacionalinis garantuojamas kiekis viršijamas Ispanijoje ir Graikijoje. Ispanijos faktinė produkcija yra antroje pakopoje, kurią sudaro 4 830 tonų, ir kuriomis ji viršija garantuojamą nacionalinį kiekį, padidintą 113 000 tonų. Todėl Ispanijai orientacinė kaina turi būti sumažinama 54 %. Graikijos atveju faktinė produkcija nesiekia garantuojamo nacionalinio kiekio, padidinto 356 000 tonų. Todėl Graikijai orientacinė kaina turi būti sumažinima 50 %.
(15)
Šiame reglamente numatytos priemonės atitinka Natūralių pluoštų vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
1. 2004-2005 prekybos metams nevalytos medvilnės efektyvi produkcija nustatoma taip:
-
1 137 229 tonos Graikijai,
-
368 097 tonos Ispanijai,
-
982 tonos Portugalijai.
2. Nustatoma ši suma, kuria 2004-2005 prekybos metais sumažinama orientacinė kaina:
-
24,130 eurų už 100 kg nevalytos medvilnės Graikijai,
-
27,425 eurų už 100 kg nevalytos medvilnės Ispanijai,
-
0 eurų už 100 kg nevalytos medvilnės Portugalijai.
2 straipsnis
Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2005 m. birželio 16 d.